google/wiki40b huggingface dataset:
Νέα Γωνιά Χαλκιδικής

Ιστορικά και πολιτιστικά στοιχεία

To χωριό ιδρύθηκε από πρόσφυγες προερχόμενους από την Ανατολική Θράκη μετά τη Μικρασιατική Καταστροφή. Οι Γωνιάτες έφεραν στο νέο τους τόπο και τη γνώση της αμπελοκαλλιέργειας όπως επίσης και τα ανατολίτικα φαγητά. Στα τελευταία εντάσσεται και το παραδοσιακό ντολμαδάκι "γιαλαντζί" με αμπελόφυλλα.
Πολιτιστικά δραστηριοποιούνται ένας εκπολιτιστικός-μορφωτικός και ένας πολιτιστικός σύλλογος. Πολλά κτίσματα συνεχίζουν να διατηρούν το παραδοσιακό χρώμα του οικισμού, όπως ο καλά διατηρημένος ανεμόμυλος, που τον λένε "Μύλο", στις βόρειες παρυφές του χωριού.
Πριν την είσοδο στο χωριό, στην περιοχή Γυαλάκια, υπάρχει η παραδοσιακή λίθινη Μεγάλη Βρύση. Στο εκκλησάκι του Αγίου Γεωργίου τελείται κάθε χρόνο πανηγύρι, στις ανατολικές παρυφές του χωριού. Το εργαστήρι της Μαριάννας Καζάκη βρίσκεται στο δρόμο για Νέα Καλλικράτεια και βραβεύτηκε για τα παραδοσιακά ντολμαδάκια "γιαλαντζί" με βιολογικά αμπελόφυλλα, τα οποία εξάγονται σε αρκετές χώρες με την εμπορική ονομασία "Αμπελόφυλλα της Μαριάννας".

Τουρισμός - Επισκέψεις

Αν και το χωριό δεν διαθέτει τουριστικές υποδομές (ξενοδοχεία ή πανδοχεία), ωστόσο αποτελεί γαστρονομικό και εκπαιδευτικό προορισμό όλο το χρόνο. Με πρωτοβουλία του Αμπελουργικού Οίκου Καζάκη (Προϊόντα Μαριάννας)και της ομάδας γυναικών "ΓΩΝΙΑΤΙΣΣΕΣ", κάθε χρόνο επισκέπτονται το χωριό περίπου 4500 μαθητές δημοτικού από τις γειτονικές περιοχές και τη Θεσσαλονίκη. Προσφέρονται 3 διαφορετικά εκπαιδευτικά προγράμματα, με επίκεντρο τα προϊόντα του χωριού, δηλαδή τα αμπελόφυλλα και σταφύλια, τις ελιές και το αλεύρι (προϊόντα ζύμης). Τα παιδιά επισκέπτονται τα αμπέλια και τους ελαιώνες, βλέπουν πώς γίνεται η συγκομιδή των καρπών και διδάσκονται την παρασκευή της βρώσιμης ελιάς. Στο πρόγραμμα με το αλεύρι, φτιάχνουν μόνα τους το ψωμάκι. 
Κάθε Αύγουστο, ο Αμπελουργικός Οίκος Καζάκη, της Μαριάννας Καζάκη, οργανώνει τις ημέρες "Μαζέψτε τα δικά σας σταφύλια", στο πρότυπο του αγγλοσαξωνικού pick your own. Παρέες και οικογένειες έρχονται στις εγκαταστάσεις της εταιρίας, μπαίνουν στα βιολογικά αμπέλια και μαζεύουν τα δικά τους σταφύλια. Στη συνέχεια, ξεναγούνται στις εγκαταστάσεις και δοκιμάζουν τα προϊόντα με την εμπορική επωνυμία Μαριάννας. 
Το καλοκαίρι του 2011 η Νέα Γωνιά αποτέλεσε τον προορισμό του Greek Summer, της πρωτοβουλίας της Αμερικανικής Γεωργικής Σχολής Θεσσαλονίκης. 27 παιδιά από της ΗΠΑ ήρθαν για 15 μέρες στο χωριό και φιλοξενήθηκαν από τις οικογένειες. Κατά την παραμονή τους, προχώρησαν στην ανακατασκευή και καλλωπισμό της Μεγάλης Βρύσης, στην είσοδο του χωριού.

Αθλητισμός

Από αθλητική άποψη ενεργή είναι η ποδοσφαιρική ομάδα ΑΟ Νέας Γωνιάς, που αγωνίζεται στην Δ΄ Εθνική Ερασιτεχνική. Υπάρχει ακόμα ομάδα τάε κβο ντο. Στη Νέα Γωνιά εδρεύει και ο Παλαιστικός Σύλλογος της Νέας Καλλικράτειας.  Υπάρχει επίσης πίστα μότοκρος για μοτοσικλετιστές. Κύρια ασχολία είναι η γεωργία. Το χωριό είναι ονομαστό για τα αμπελόφυλλά του.
Στιχίος

Στην ελληνική μυθολογία με το όνομα Στιχίος αναφέρεται στην Ιλιάδα του Ομήρου ένας από τους αρχηγούς του εκστρατευτικού σώματος των Αθηναίων κατά τον Τρωικό Πόλεμο. Ο Στιχίος σκοτώθηκε από τον `Εκτορα.
Φουλερένιο

Τα φουλερένια είναι ανθρακικές δομές (όπως είναι και ο γραφίτης ή οι νανοσωλήνες άνθρακα), οι οποίες έχουν σφαιρικό σχήμα και ανακαλύφθηκαν το 1985 από τον Χάρολντ Κρότο και τους συνεργάτες του (Βραβείο Νομπέλ Χημείας 1996). Το πιο γνωστό φουλερένιο είναι αυτό το οποίο αποτελείται από 60 άτομα άνθρακα (C) και είναι γνωστό ως «μπακμινστερφουλερένιο», αλλά επίσης κοινά είναι αυτά με 70, 76 και 84 άτομα άνθρακα.

Δομή

Η διάμετρος ενός φουλερένιου κυμαίνεται μεταξύ 0,7 ρκαι 1,5 nm. Αν και μεγάλα μόρια όσον αφορά τις διαστάσεις, τα φουλερένια παραμένουν συγκριτικά με τα οργανικά μόρια αρκετά μικρά. Είναι γενικά σταθερά μόρια και απαιτούν θερμοκρασίες της τάξεως των 1000 ᵒC και άνω για να διασπαστούν οι δεσμοί μεταξύ των ανθράκων οι οποίοι τα αποτελούν. Η επιφάνειά τους αποτελείται από πενταμελείς και εξαμελείς δακτυλίους άνθρακα. Οι πρώτοι δίνουν την απαραίτητη θετική καμπυλότητα προκειμένου να πάρει σφαιρική μορφή το μόριο: αρκούν το πολύ 12 πενταμελείς δακτύλιοι για αυτό το σκοπό. Η θέση των πενταμελών δακτυλίων έχει ιδιαίτερη σημασία για τη σταθερότητα του μορίου. Όταν πενταμελείς δακτύλιοι συνορεύουν, έχουμε ασταθές μόριο. Σταθεροποίηση ασταθών φουλερενίων μπορούμε να επιτύχουμε με άτομα της ΙΑ ομάδας του περιοδικού πίνακα να σχηματίζουν δεσμούς με τους άνθρακες του μορίου. Τέλος, για μεγάλο αριθμό ατόμων C το φουλερένιο τείνει να αποκτήσει μηδενική καμπυλότητα κατά τη διαδρομή όπου ενώνει 2 οποιουσδήποτε πενταμελείς δακτυλίους.
Πρωτάθλημα πετοσφαίρισης Α1 εθνικής κατηγορίας γυναικών 2013-2014

Το πρωτάθλημα Ελλάδας βόλεϊ γυναικών της περιόδου 2013–14, είναι το 24ο με την ονομασία Α1 Εθνική κατηγορία και το 32ο Εθνικό πρωτάθλημα. Διεξήχθη από την ΕΟΠΕ με τη συμμετοχή δώδεκα ομάδων σε δύο φάσεις. Η πρώτη φάση είναι η κανονική περίοδος, από όπου οι τέσσερις πρώτες προκρίθηκαν στη δεύτερη φάση, τα πλέι οφ, και διεκδίκησαν τον τίτλο της πρωταθλήτριας Ελλάδος, ενώ οι τρεις τελευταίες υποβιβάστηκαν στην Α2 Εθνική. Το πρωτάθλημα ξεκίνησε στις 26 Οκτωβρίου με τους αγώνες της τρίτης αγωνιστικής, καθώς οι δύο πρώτες αγωνιστικές είχαν αναβληθεί λόγω προβλημάτων με τις αδειοδοτήσεις των γυμναστηρίων. Πρωταθλητής αναδείχθηκε ο Ολυμπιακός για δεύτερη φορά στην ιστορία του, κάνοντας την ανατροπή στους τελικούς κόντρα στην ΑΕΚ που είχε το πλεονέκτημα έδρας. Η Αρέτα Κονόμη του Ολυμπιακού μετά τη λήξη του τελικού, αναδείχθηκε Πολυτιμότερη Παίκτρια του πρωταθλήματος.

Αντικαταστάσεις προπονητών

*Λόγω μη αδειοδότησης του κλειστού των Κυμίνων, οι Μακεδόνες μέχρι σημέρα αγωνίστηκαν εντός έδρας στα γήπεδα του Κατσάνειου και της Χαλάστρας.

Play off

Στα πλέι οφ μετείχαν οι τέσσερεις πρώτες ομάδες της κανονικής περιόδου. Οι ημιτελικοι και ο μικρός τελικός κρίθηκαν στις δύο νίκες και ο μεγάλος τελικός στις τρεις. Πρωταθλητής αναδείχθηκε ο Ολυμπιακός για δεύτερη φορά στην ιστορία του.
Λεονάρδος Καπετανάκης

Ο Λεονάρδος Καπετανάκης υπήρξε Έλληνας λόγιος του 17ου αιώνα. Η καταγωγή του ήταν από επίσημη οικογένεια της Αθήνας. Χρημάτισε προϊστάμενος της Ελληνικής κοινότητας στην Βενετία τα έτη 1709, 1728, 1757, 1765, 1769, 1776 και 1779. Απεβίωσε σε μεγάλη ηλικία εκατό ετών.

Συγγράμματα

Έγραψε στα ιταλικά μερικά έργα, και δαπάνησε για την έκδοση της «Ακολουθίας της οσίας Φιλοθέης».
Βαλκανικό κύπελλο συλλόγων 1977

To Bαλκανικό Κύπελλο Συλλόγων 1977 ήταν το 15ο Βαλκανικό Κύπελλο συλλόγων ποδοσφαίρου, μια ποδοσφαιρική διοργάνωση στην οποία μετείχαν έξι σύλλογοι βαλκανικών κρατών. Διεξήχθη σε δύο ομίλους με βαθμολογία και οι νικητές αγωνίστηκαν σε διπλό τελικό. Το Κύπελλο κατέκτησε αήττητος ο Παναθηναϊκός από την Ελλάδα, στην πρώτη συμμετοχή του στη διοργάνωση. Στον τελικό αντιμετώπισε τη Σλάβια Σόφιας από τη Βουλγαρία. Η προκριματική φάση της διοργάνωσης ξεκίνησε το Νοέμβριο του 1976 και τελείωσε τον Αύγουστο του 1977. Οι δύο τελικοί έγιναν την επόμενη σεζόν, στις 14 Δεκεμβρίου 1977 και 15 Μαρτίου 1978, ενώ είχε ξεκινήσει ήδη η επόμενη διοργάνωση.
Βασίλειος Παπαρρηγόπουλος

Σταδιοδρομία

Είχε εκλεγεί βουλευτής Αχαΐας με το Λαϊκό Κόμμα στις εκλογές του 1946 (εξελέγη στις 19 Ιανουαρίου 1947 στη θέση του αποβιώσαντος Διονυσίου Βούλτζου), του 1950, με τον Ελληνικό Συναγερμό το 1951, Καλαβρύτων με τον Ελληνικό Συναγερμό στις εκλογές του 1952 και ξανά Αχαΐας με την ΕΡΕ στις εκλογές των ετών 1956, 1958, 1961 και 1963.
Ήταν υπουργός Εμπορίου στην Κυβέρνηση Κωνσταντίνου Γ. Καραμανλή 1955 και υπουργός Βορείου Ελλάδος στην Κυβέρνηση Κωνσταντίνου Γ. Καραμανλή 1956.
Στις 15 Δεκεμβρίου 1954 ανέλαβε υφυπουργός Οικισμού και Σεισμοπλήκτων Νήσων στην κυβέρνηση του Παπάγου, υπηρετώντας ως τις 4 Οκτωβρίου 1955. 
Πέθανε τον Δεκέμβριο του 1976 και τη χρονιά εκείνη έγινε στη Βουλή το πολιτικό του μνημόσυνο. Η κηδεία του έγινε στις 5 Δεκεμβρίου. Είχε μία κόρη.
Κρις Κρος

Περίληψη

Ο Κώστας δουλεύει ως πλασιέ στην επαρχία και ο Δημήτρης ως δημόσιος υπάλληλος σε υπουργείο. Για τον Κώστα η γυναίκα του είναι εφιάλτης, λόγω των αλλεπάλληλων κρίσεων ζήλιας της, ενώ για τον Δημήτρη η γυναίκα του είναι "φυτό". Ένα βράδυ, οι δυο άντρες απεγνωσμένοι από τις γυναίκες τους πηγαίνουν στο ουζερί του Θωμά όπου γνωρίζονται και αποφασίζουν να σκοτώσουν ο ένας τη γυναίκα του άλλου. Όμως το σχέδιό τους δεν πηγαίνει όπως θα ήθελαν αφού ο ένας ερωτεύεται τη γυναίκα του άλλου...

Κώστας

Ο Κώστας δουλεύει ως πλασιέ στην επαρχία, είναι παντρεμένος με την Μαρία και μένουν ως ένοικοι στην ίδια πολυκατοικία με τον Δημήτρη και τη Νίκη. Είναι πνευματώδης, έξυπνος, εξωστρεφής, με αυτοπεποίθηση και γυναικάς με πολλές κατακτήσεις στο γυναικείο φύλο. Όμως, δεν συνηθίζει να παραδέχεται τα λάθη που κάνει και τα γυρνάει στους άλλους. Οι σχέσεις του με τη γυναίκα του δεν είναι καλές αφού συγκρούονται καθημερινά και έχουν σκεφτεί αρκετές φορές να σκοτώσουν ο ένας τον άλλον.

Δημήτρης

Ο Δημήτρης δουλεύει στο Υπουργείο Δημοσίων Έργων και είναι παντρεμένος με τη Νίκη. Ο Δημήτρης είναι ένας σοβαρός και ευσυνείδητος  υπάλληλος, χαμηλών τόνων και σχετικά αφελής. Δεν έχει φίλους και προτιμά να περνά το χρόνο του με τη γυναίκα του και με τον φίλο του τον Κώστα. Η σεξουαλική του ζωή δεν είναι καθόλου καλη αφού κάνει σπάνια έρωτα με τη γυναίκα του. Στη δουλειά, καταπιέζεται από το αφεντικό του, (τον κο Διευθυντή όπως ο ίδιος αυτοσυστήνεται), ο οποίος τον φορτώνει με πολλές δουλειές και του παραποιεί το επώνυμο για να τον πειράζει.

Μαρία

Η Μαρία είναι η σύζυγος του Κώστα και ασχολείται με τα οικιακά. Είναι πολύ ζηλιάρα και συχνά κάνει σκηνές ζήλιας στον άντρα της για τις διάφορες ερωμένες που εκείνος έχει. Καταβάθος της αρέσει να κάνει δύσκολη τη ζωή του άντρα της. Θεωρεί τους άντρες ψεύτες, ερωτύλους και κατώτερους από τις γυναίκες.

Νίκη

Η Νίκη είναι η σύζυγος του Δημήτρη και ασχολείται με τα οικιακά. Είναι εξαιρετικά τεμπέλα, ακατάστατη με το μόνο της ενδιαφέρον να είναι οι τηλενουβέλες στην τηλεόραση. Κάνει πολύ σπάνια έρωτα με τον άνδρα της επειδή όπως λέει η ίδια "βαριέται το σέξ και τους άντρες γενικώς".
Ντιουρτγιούλι

Ετυμολογία

Στα ταταρικά και μπασκιρικά το όνομα της πόλης σημαίνει "τέσσερα σπίτια".

Ιστορία

Είναι γνωστή από το 1795.  Έλαβε καθεστώς αστικού τύπου το 1964 και καθεστώς πόλης από το 1989.

Διοικητικές και δημοτικής κατάστασης

Εντός του πλαισίου των διοικητικών διαιρέσεων, το Ντιουρτγιούλι χρησιμεύει ως διοικητικό κέντρο της επαρχίας Ντιουρτγιουλίνσκι, παρόλο που δεν αποτελεί μέρος της. Ως διοικητική διαίρεση, μαζί με το χωριό Αργιαμάκ ενσωματώνεται χωριστά ως πόλη δημοκρατικής σημασίας του της Ντιουρτγιούλι—διοικητική μονάδα με καθεστώς ίσο με εκείνο των επαρχιών. Ως δημοτική διαίρεση, η πόλη δημοκρατικής σημασία του Ντιουρτγιούλι είναι ενσωματωμένη στο Δημοτικό Διαμέρισμα Ντιουρτγιούλι, ως Αστικός Οικισμός Ντιουρτγιούλι.
Sticky & Sweet Tour

Iστορικό

Η παγκόσμια περιοδεία επιβεβαιώθηκε επίσημα στις 8 Μαΐου, από τον Guy Oseary, μάνατζερ της Μαντόνα και τον Arthur Fogel πρόεδρο της Live Nation που έχει αναλάβει την παραγωγή των συναυλιών της. Το Billboard επιβεβαίωσε ότι η περιοδεία επρόκειτο να αρχίσει στις 23 Αυγούστου στο Κάρντιφ, της Ουαλίας. Ονομαζόταν Sticky & Sweet Tour και σχεδίαζαν να επισκεφτούν τρεις ηπείρους σε 50 – 60 ημερομηνίες. Η περιοδεία παράγεται παγκοσμίως από την Live Nation και προωθεί το 11ο στούντιο άλμπουμ της Μαντόνα: Hard Candy. Η περιοδεία ήταν χωρισμένη σε τέσσερα κομμάτια: Pimp, ως φόρο τιμής στην αισθητική του 1920, Old School, απεικονίζει τις αρχές του '80 στο κέντρο της της Νέας Υόρκης, Gypsy, αποτελείται από ρουμάνικη folk μουσική και χορό και Rave, αποτελείται από ανατολικές επιδράσεις. Στις 30 Ιανουαρίου ανακοινώθηκε ότι η Μαντόνα είχε αποφασίσει να ξεκινήσει ένα δεύτερο σκέλος της περιοδεία της το ερχόμενο καλοκαίρι.
Αρχικά, η Live Nation ανέφερε ότι θα κάνουν στάσεις μόνο στην Αμερική και την Ευρώπη και όχι στην Αυστραλία. Η Μαντόνα είχε ζητήσει συγνώμη από τους οπαδούς της στην Αυστραλία κατά την διάρκεια της Confessions Tour λέγοντας ότι προσπάθησαν να βάλουν την Αυστραλία στο πρόγραμμά τους, αλλά τελικά δεν μπορούσαν. Η τελευταία της εμφάνιση στην Αυστραλία ήταν στην περιοδεία της The Girlie Show. Τον Οκτώβριο η αυστραλιανή τηλεοπτική εκπομπή Sunrise ανέφερε ότι η Μαντόνα θα περιοδεύσει στην Αυστραλία τον Ιανουάριο του επόμενου έτους. Είχαν συμφωνηθεί παραστάσεις στο Σύδνεϋ και στη Μελβούρνη, αλλά τελικά ακυρώθηκαν λόγω τεχνικών δυσκολιών του σόου.
Ξηρή εποχή

Η ξηρή εποχή είναι ετήσια περίοδος χαμηλών βροχοπτώσεων, ιδιαίτερα στις τροπικές περιοχές. Ο καιρός σε τροπικές περιοχές κυριαρχείται από την τροπική ζώνη των βροχών, η οποία κινείται από τις βόρειες στις νότιες τοπικές περιοχές και αντίστροφα κατά τη διάρκεια του έτους. Η τροπική ζώνη βρίσκεται στο νότιο ημισφαίριο περίπου από τον Οκτώβριο έως τον Μάρτιο και εκείνη την περίοδο οι βόρειες τροπικές περιοχές έχουν ξηρή εποχή με αραιή βροχόπτωση, και οι μέρες είναι συνήθως με ηλιοφάνεια. Από τον Απρίλιο έως τον Σεπτέμβριο, η ζώνη των βροχών βρίσκεται στο βόρειο ημισφαίριο και οι νότιες τροπικές περιοχές έχουν την ξηρή περίοδο. Σύμφωνα με την κλιματική ταξινόμηση Κέππεν, για τροπικά κλίματα, ένας μήνας ξηρής εποχής, κατά μέσο όρο, πρέπει να λαμβάνει βροχόπτωση κάτω από 60 χιλιοστά.
Η ξηρή εποχή έχει χαμηλή υγρασία, και μερικά ποτίσματα ξεμένουν από νερό και τα ποτάμια ξεραίνονται. Αυτή η έλλειψη του νερού (και ως εκ τούτου τροφίμων) μπορεί να αναγκάσει πολλά ζώα που βόσκουν να μεταναστεύσουν σε πιο εύφορα μέρη. Παραδείγματα τέτοιων ζώων είναι οι ζέβρες, οι ελέφαντες, και τα γκνου. Λόγω της έλλειψης νερού στα φυτά, οι πυρκαγιές είναι συχνές.
Τα δεδομένα δείχνουν ότι στην Αφρική η έναρξη της ξηρής περιόδου συμπίπτει με μια αύξηση στα κρούσματα ιλαράς—την οποία οι ερευνητές πιστεύουν ότι μπορεί να αποδοθεί στην υψηλότερη συγκέντρωση των ανθρώπων στην εποχή της ξηρασίας, καθώς οι γεωργικές εργασίες είναι σχεδόν αδύνατες χωρίς άρδευση. Κατά τη διάρκεια αυτής της περιόδου, ορισμένοι αγρότες μεταναστεύουν σε πόλεις, δημιουργώντας κόμβους με υψηλότερη πυκνότητα πληθυσμού, επιτρέποντας στην ασθένεια να εξαπλωθεί πιο εύκολα.
Στα βόρεια, η ζώνη των βροχών φθάνει περίπου ως τον Τροπικό του Καρκίνου και στα νότια μέχρι τον Τροπικό του Αιγόκερω. Κοντά σε αυτά τα γεωγραφικά πλάτη, υπάρχει μία υγρή περίοδος και μια ξηρή περίοδος σε ετήσια βάση. Στον ισημερινό υπάρχουν δύο υγρές και δύο ξηρές εποχές, όταν η ζώνη των βροχών περνάει πάνω από αυτές τις περιοχές δύο φορές τον χρόνο, μία φορά κινούμενη προς τα βόρεια και μία προς τα νότια. Μεταξύ των τροπικών και τον ισημερινό, οι τοποθεσίες ενδέχεται να έχουν μια μικρή υγρή και μια μεγάλη υγρή εποχή και μια σύντομη ξηρή ή μια μεγάλη ξηρή εποχή. Ωστόσο, η τοπική γεωγραφία μπορεί ουσιαστικά να τροποποιήσει αυτά τα μοτίβα του κλίματος.
Νέα στοιχεία δείχνουν ότι στα εποχικά μέρη του δάσος του Αμαζονίου στη Νότια Αμερική, η ανάπτυξη των φυλλωμάτων και το ποσοστό κάλυψης ποικίλλει μεταξύ των εποχών της ξηρασίας και των βροχών—με περίπου 25% περισσότερα φύλλα και ταχύτερη ανάπτυξη στην εποχή της ξηρασίας. Οι ερευνητές πιστεύουν ότι ο ίδιος ο Αμαζόνιος έχει μια επίδραση στην επίτευξη της έναρξης της υγρής περιόδου: καλλιεργόντας περισσότερο φύλλωμα, εξατμίζει περισσότερο νερό. Ωστόσο, η αύξηση αυτή εμφανίζεται μόνο στα ανενόχλητα μέρη της λεκάνης του Αμαζονίου, όπου οι ερευνητές πιστεύουν ότι οι ρίζες τους μπορούν να φτάσουν σε βαθύτερα βάθη και να συγκεντρώσουν περισσότερο νερό της βροχής. Επίσης, έχει αποδειχθεί ότι τα επίπεδα όζοντος είναι πολύ υψηλότερα στην ξηρή εποχή από ό, τι στην υγρή εποχή στη λεκάνη του Αμαζονίου.
Μπάνσεν το Τέρας

Υπόθεση

Το Μπάνσεν το Τέρας εξιστορεί την ζωή ενός μπλε τέρατος ονόματι Μπάνσεν, του πρώτου του είδους του που φοιτεί στο Γυμνάσιο του Μάκλντανκ. Ο Μάικι Μονρό, ο ανθρώπινος φίλος του, τον βοηθά στην ζωή του στο σχολείο, καθώς αισθάνεται πως πρέπει να αποδείξει ότι τα τέρατα μπορούν να συνυπάρχουν ειρηνικά χωρίς να τρώνε και να βλάπτουν τους άλλους. Τα επεισόδια συνήθως εστιάζουν στο Μπάνσεν να μαθαίνει πώς να εκτελεί ανθρώπινα καθήκοντα και να ανακαλύπτει μια ανθρώπινη παράδοση. Ο Μάικι μαθαίνει επίσης περισσότερα για τον κόσμο των τεράτων, συναντώντας νέα πλάσματα κάθε φορά που επισκέπτεται το σπίτι του Μπάνσεν. Ωστόσο, ένα κορίτσι που ονομάζεται Αμάντα Κίλμαν, πιστεύει ότι ο Μπάνσεν είναι επικίνδυνος και θέλει να τον καταστρέψει έτσι ώστε το είδος του να υποφέρει από εξαφάνιση. Οι Μπάνσεν και Μάικι εμποδίζουν τα σχέδια της Αμάντα, περιστασιακά με τη βοήθεια του φίλου τους, της Νταρσί.

Αναμετάδοση

Ένα ενδεικτικό βίντεο της σειράς Μπάνσεν το Τέρας έκανε ντεμπούτο στο Comic-Con το 2016. Η σειρά έκανε πρεμιέρα στο YTV στον Καναδά στις 3 Ιουνίου 2017. Η σειρά έκανε πρεμιέρα στο Ισραήλ στις 4 Ιουνίου 2017, και στο Nickelodeon για την Αυστραλία και την Νέα Ζηλανδία στις 5 Ιουνίου 2017. Η σειρά έκανε πρεμιέρα στην Ελλάδα στις 15 Ιουλίου 2017 και στο Nicktoons για το Ηνωμένο Βασίλειο στις 4 Σεπτεμβρίου 2017. Έκανε ντεμπούτο στο Αμερικανικό Nickelodeon στις 16 Ιανουαρίου του ίδιου έτους.

Κριτική

Η σειρά έλαβε συνολικά θετικές κριτικές από κριτικούς. Ο Ρόμπερτ Λόιντ του Los Angeles Times επαίνεσε το Μπάνσεν το Τέρας, παρομοιάζοντάς το με "πρώιμο καρτούν των Hanna Barbera με στοιχεία Τεξ Άβερι" και επικρότησε το μήνυμά ενθάρρυνσης των ξένων ως "ιδιαίτερα επίκαιρο".
Η Έμιλι Άσμπι του Common Sense Media έδωσε στη σειρά 3 από 5 αστέρια. λέγοντας ότι "αυτή η σειρά έχει μια αξιοθαύμαστη υπόθεσηπου απεικονίζεται από μια εκπληκτική φιλία, αλλά τα πιο ενοχλητικά στοιχεία της επίδειξης μπορούν να επισκιάσουν τα καλύτερα της." Αλλά πρόσθεσε ότι "στα παιδιά θα αρέσουν οι υπερβολικές καταστάσεις της σειράς και οι περίεργες αντιδράσεις του Μπάνσεν σε αυτές. "
Η σειρά έχει μέχρι στιγμής βαθμολογία 4.9/10 στο IMDb και 5.9/10 στο TV.com, υποδεικνύοντας μικτές κριτικές.
At Newport 1960

Ιστορία του δίσκου

Ο Waters πραγματοποίησε την ζωντανή του εμφάνιση στο φεστιβάλ του Νιούπορτ στις 3 Ιουλίου του 1960, κατά την περιοδεία που ακολούθησε την κυκλοφορία του άλμπουμ "Muddy Waters Sings Big Bill Broonzy". Το συγκρότημα του αποτελούνταν από τον Ότις Σπαν στο πιάνο, τον Πατ Χέιρ στην κιθάρα, τον Τζέιμς Κότον στην φυσαρμονικα, τον Άντριου Στίβενς στο μπάσο και τον Φράνσις Κλέι στα τύμπανα.
Η ηχογράφηση έγινε το απόγευμα της Κυριακής 3 Ιουλίου, με την μπάντα του Waters να ξεκινάει με τα "I Got My Brand on You" και "I'm Your Hoochie Coochie Man" του Γουίλι Ντίξον, συνεχίζοντας με το "Baby Please Don't Go" του Μπ. Τζ. Ουίλιαμς, το "Soon Forgotten" του Τζέιμς Όντεν, το "Tiger in Your Tank" του Ντίξον και το "I Feel So Good" του Big Bill Broonzy. Ακολούθησε το "Got My Mojo Working" σε δύο μέρη, ενώ το set-list του έκλεισε με ένα αυτοσχέδιο κομμάτι του ποιητή Λάνγκστον Χιουζ με τίτλο "Goodbye Newport Blues", το οποίο τραγούδησε ο Σπαν λόγω εξάντλησης του Waters.
Στο εξώφυλλο του δίσκου απεικονίζεται η φωτογραφία του τραγουδιστή από το φεστιβάλ του Νιούπορτ, όπου κρατάει μία ημιακουστική κιθάρα. Η κιθάρα ανήκε στον Τζον Λη Χούκερ και την πήρε ο Waters αποκλειστικά για την συγκεκριμένη φωτογραφία, αφήνοντας για λίγο την Fender Telecaster με την οποία έπαιζε εκείνη την ημέρα. Φωτογράφος ήταν ο Μπαρτ Γκόλντμπλατ.
Η κυκλοφορία του δίσκου πραγματοποιήθηκε στις 15 Νοεμβρίου του ίδιου έτους σε παραγωγή του Λέοναρντ Τσες, μέσω της δισκογραφικής εταιρείας "Chess" σε συνεργασία με την "MCA". Η πρώτη έκδοση του σε μορφή CD έγινε το 1987 και επανεκδόθηκε το 2001 σε καλύτερη ποιότητα και με τέσσερα επιπλέον κομμάτια, ηχογραφημένα στο Σικάγο, μερικές ημέρες πριν την συναυλία του Νιούπορτ.
Το περιοδικό "Rolling Stone" έχει κατατάξει το συγκεκριμένο άλμπουμ στην θέση # 348 της λίστας με τους 500 καλύτερους δίσκους όλων των εποχών, όπως και στην δωδέκατη θέση των πενήντα καλύτερων ζωντανών δίσκων όλων των εποχών. Οι κριτικές που έλαβε υπήρξαν θετικές, με το "Allmusic" να του δίνει την άριστη βαθμολογία των πέντε αστέρων, το "Sputnik Music" μέσο όρο βαθμολογιών 3,9 / 5, ενώ θετικές κριτικές απέσπασε από τα "Southwest Blues", "Blues Access" και "All About Jazz".
Μπουρδέτο

Το μπουρδέτο ή μπουργέτο ή μπουριέτο είναι ψαρόσουπα αρκετά πηχτή, η οποία συναντάται κυρίως στα Επτάνησα, ενώ θεωρείται το παραδοσιακό και πιο χαρακτηριστικό πιάτο της Κέρκυρας μαζί με το σοφρίτο και την παστιτσάδα. Η καταγωγή και η ονομασία του προέρχεται από την Ιταλία - brodetto στα ιταλικά σημαίνει ζωμός.

Περιγραφή

Πρόκειται για μια συνταγή με ψάρι, σε σάλτσα κοκκινοπίπερου, συνοδεία πατάτας, η οποία μαγειρεύεται σε φέτες, μαζί με το ψάρι. Παραδοσιακά γίνεται με σκορπίνα, η οποία θεωρείται ότι δίνει το πιο νόστιμο μπουρδέτο αλλά ο καθένας μπορεί να χρησιμοποιήσει το πετρόψαρο της προτίμησής του.
Τα πετρόψαρα προτείνονται από Κερκυραίους ψαράδες για την παρασκευή του καλύτερου μπουρδέτου. Οι σκορπίνες και ο ροφός προσφέρονται επίσης για το καλύτερο μπουρδέτο. Σύμφωνα με τους Κερκυραίους ψαράδες, στην συνταγή πρέπει οπωσδήποτε να μπαίνουν και βακαλεουδάκια - φρέσκα μπακαλιαράκια. Γενικότερα, τα ψάρια που θα χρησιμοποιηθούν στο μπουρδέτο πρέπει να είναι φρέσκα.
Το μπουρδέτο μπορεί να γίνει με διάφορα είδη ψαριών (μπακαλιάρος, βακαλάος, χταπόδι, σκορπίνες, σκορπιός, γαλέος, κεφαλοπούλα, φαγκρί κλπ.) αλλά μπορεί να γίνει και με κρέας μοσχαριού. Στην Κέρκυρα χρησιμοποιούν διάφορα ψάρια για το μπουρδέτο ενώ στην Ζάκυνθο μαγειρεύουν το μπουρδέτο με κρέας.
Νίτσα Τσαγανέα

Βιογραφία

Γεννήθηκε στην Αθήνα, σαν Ελένη Λάσκαρη, όπως ήταν το πατρικό της όνομα, και σπούδασε στη Δραματική Σχολή του Εθνικού Θεάτρου. Πρώτος σύζυγός της ήταν ο ηθοποιός Γιώργης Βιτσώρης και δεύτερος σύζυγός της ο επίσης ηθοποιός Χρήστος Τσαγανέας. Πιο γνωστές ταινίες της είναι οι Ένας ήρωας με παντούφλες και Οι Γερμανοί ξανάρχονται. 
Κατέληξε φτωχή και το νοίκι της το πλήρωνε ο Δημήτρης Χορν. Κηδεύτηκε στο Α΄ νεκροταφείο, δίπλα από την αγαπημένη της κόρη, την επίσης ηθοποιό Λιάνα Βιτσώρη.
2451 Ντολφύς

Φυσικά χαρακτηριστικά

O φασματικός τύπος του Ντολφύς είναι S (λιθώδης). Ο Ντολφύς περιστρέφεται γύρω από τον εαυτό του πιθανώς μία φορά κάθε 48 ώρες περίπου.